作者:葛立方
標題:多麗
內容:冷雲收，小園一段瑤芳。乍春來、未回窮臘，幾枝開犯嚴霜。傍黃昏、暗香浮動，照清淺、疏影低昂。卻月幽姿，含章媚態，姮娥姑射下仙鄉。倚闌看、殷勤持酒，索笑也何妨。堪憐處，東君不管，獨自淒涼。算何人、為伊銷斷，古今才子篇章。有西湖、賦詩處士，□東閣、年少臺郎。驛使來時，吳王醉處，幾番牽動廣平腸。剩宴賞、微酸如豆，又是隔年長。高樓外，莫教羌管，吹墮寒香。